ועדת הכלכלה, כנסת 19, פרוטוקול מספר 432, 2015-02-18 09:00

אבישי ברוורמן: רבותי, בוקר טוב.

אבישי ברוורמן: חבר הכנסת מאיר שטרית, מנהלת הוועדה, לאה ורון, המשנה ליועץ המשפטי של הכנסת, עורכת הדין אתי בנדלר, עורכת הדין אביגל כספי, דובר הוועדה, ליאור רותם.

אבישי ברוורמן: אני רואה פה נציגים של משרד הבינוי.

אבישי ברוורמן: אני רואה את עורך הדין אמיר פז שנמצא אתנו היום.

אבישי ברוורמן: אני רואה עוד נציגים אחרים מזרועות הממשל.

אבישי ברוורמן: ליאורה לבקוביץ זידמן – מינהל הנדסה וביצוע.

אבישי ברוורמן: עורך הדין יאיר לנג אתנו גם כן.

אבישי ברוורמן: יש מישהו ממשרד האוצר?

אבישי ברוורמן: אני חושב שהאוצר אתנו.

אבישי ברוורמן: במקרה הזה, כל שרי האוצר, לדורותיהם, כולל חבר הכנסת שטרית שהיה שר אוצר – מרוב שיש לנו הרבה שרי אוצר, אין לנו אוצר.

אבישי ברוורמן: רבותי, אנחנו נפתח את ישיבת ועדת הכלכלה.

אבישי ברוורמן: צו מכר דירות (טופס של מפרט) (תיקון), התשע"ד-2014.

אבישי ברוורמן: חבר הכנסת מאיר שטרית היה פעיל מאוד בנושאים האלה.

אבישי ברוורמן: בוועדת הכלכלה אנחנו שיתפנו אתו פעולה, העברנו לו את הדברים.

אבישי ברוורמן: יש עוד מספר נושאים שרצינו לסיים עד הבחירות ב-17 במרץ.

אבישי ברוורמן: לצערי, ועדת ההסכמות הסכימה רק על נושאים בודדים – את נושא ניתוקי המים לאוכלוסיות המוחלשות אנחנו מנענו סופית, וסוף כל סוף זה קרה.

אבישי ברוורמן: אבל הנושא היחיד שהסכימו – אולי מפאת כבודך, חבר הכנסת שטרית, אבל בעיקר מפני שהיום במשחק הפוליטי של הבחירות בין קואליציה ואופוזיציה, כל אחד מפחד שמישהו יראה קצת יותר טוב מהשני, אז אף אחד לא מאשר לו.

אבישי ברוורמן: ובינתיים, עם ישראל שמצפה להרבה מאוד תיקונים שכבר התחלנו אותם, כנראה יצטרך לחכות.

אבישי ברוורמן: עורכת הדין בנדלר, גברת ורון, מניסיונכן, בטח במאי רק עד שתוקם הממשלה הבאה.

<אתי בנדלר: לא רק הממשלה, הוועדות השונות.

אבישי ברוורמן: הוועדות השונות.

אבישי ברוורמן: ולכן, לצערנו, יתכן שזאת תהיה הישיבה האחרונה של הוועדה שוועדת ההסכמות תאשר.

אבישי ברוורמן: כמובן, אם היא תאשר עוד – אבל קשה לי להאמין לנוכח הקרקס התקשורתי שהולך ומתפתח בשבועות האחרונים של הבחירות.

אבישי ברוורמן: אנחנו נפתח בצו מכר דירות.

אבישי ברוורמן: אני אתן לידידי, חבר הכנסת מאיר שטרית, להציג את זה בקצרה, אחרי כן ניתן הערות ומשם נתקדם.

אבישי ברוורמן: בבקשה, חבר הכנסת שטרית.

מאיר שטרית: תודה רבה, אדוני היושב-ראש.

מאיר שטרית: אני רוצה להגיד תודה לוועדת ההסכמות, גם לאיתן כבל וגם לזאב אלקין שהסכימו להביא את זה לדיון.

מאיר שטרית: אמנם אני הצקתי להם מאוד מאוד, אבל יכול להיות שבגלל העובדה שאני לא אהיה בכנסת הבאה.

מאיר שטרית: לא מפריע להם אם אנחנו נסיים עם החוק.

מאיר שטרית: אני חושב שזו תהיה טעות חמורה לצאת מהכנסת הזאת בלי שהחוק הזה מגיע לכלל סיום ויביא ברכה לאנשים.

מאיר שטרית: לכן חשבתי שנכון יהיה ללחוץ עליהם להביא את זה לדיון.

מאיר שטרית: אני שמח שהוא בא לדיון.

מאיר שטרית: אני גם מודה לוועדה, ליושב-ראש הוועדה ולמנהלת הוועדה.

מאיר שטרית: כמובן שאני מודה לשר שהכין את התקנות וחתם עליהן, אם כי אני אומר בצער שלקח הרבה מאוד זמן מאז אישור החוק בקריאה השנייה והשלישית.

מאיר שטרית: זה היה לפני חודשים רבים.

מאיר שטרית: גם זה וגם החוק הקודם, החוק של שכר טרחת עורכי דין.

מאיר שטרית: אבל עדיף מאוחר מאשר לעולם לא.

מאיר שטרית: אני אומר את זה לעתיד, כיוון שגם היושב-ראש וגם אני לא נהיה פה בכנסת הבאה, אבל הפקידות הממשלתית תמיד תהיה.

מאיר שטרית: אני חושב שכדאי להעיר את תשומת הלב.

אבישי ברוורמן: רבותי, שני עמודי התווך של ועדת הכלכלה – יכין ובועז – יהיו פה גם במאי.

מאיר שטרית: מאחר ויושבים פה עובדי משרד השיכון, אני מביא לתשומת ליבם שצריך להביא לכך שהזמן שעובר בין הצעות חוק לבין הכנת תקנות יקצר מאוד.

מאיר שטרית: בזמנו הקצבנו בחוק שלושה חודשים, והיינו צריכים לעשות את זה בתוך שלושה חודשים ולהביא את זה לוועדה.

מאיר שטרית: הדבר הזה לקח כמעט שנה, זה לא תקין.

מאיר שטרית: נעבור לחוק עצמו.

מאיר שטרית: החוק הזה, אדוני היושב-ראש, נועד להביא לכך שכאשר אדם קונה דירה, בניגוד למצב הנוכחי היום, במפרט בחוזה כתוב שהמטבח בדירה שלו עולה 50,000 שקל – וזה מחיר סטנדרטי של מטבח סטנדרטי מאוד – ואדם אומר כשהוא קונה את הדירה שהוא לא מעוניין במטבח הזה כי ממילא הוא מתכוון לפרק אותו ולהתקין מטבח חדש, אז מזכים אותו במקום ב-50,000 שקל שהוא משלם בחוזה ב-4,000 שקל או 5,000 שקל.

מאיר שטרית: זה שוד לאור היום.

מאיר שטרית: חוק המכר, החוק שלנו, קובע, אדוני היושב-ראש, שבעתיד יפורטו הפרטים העיקריים במפרט, בדירה.

מאיר שטרית: בחוק המכר יהיו כתובים המחירים שלהם, זה כולל את המטבח, זה כולל את הריצוף, זה כולל את האינסטלציה.

אבישי ברוורמן: הנתונים המרכזיים החשובים.

מאיר שטרית: המרכזיים – נקודות חשמל, נקודות תקשורת.

מאיר שטרית: כך שאם אדם החליט לוותר על אחד הפריטים הללו, הוא יזוכה במחיר שכתוב במפרט.

מאיר שטרית: אני חושב שזה הגון.

מאיר שטרית: זה לא פוגע בקבלנים ולא באנשים.

מאיר שטרית: אדוני היושב-ראש, שמעתי שהיה כנס של נדל"ן שאמר שם יושב-ראש איגוד הקבלנים, או סגנו, שהוא ממש שמח על כך שאני פורש מהכנסת.

מאיר שטרית: אמרתי שזה לכבוד לי.

מאיר שטרית: אני מאוד שמח שהם שמחים, כיוון שאני לא רציתי לפגוע אף פעם בקבלנים, אבל אכפת לי מהציבור.

אבישי ברוורמן: עורך הדין אמיר הלר, אתה שמעת ביטוי כזה?

<אמיר הלר: לא, לא, לא.

מאיר שטרית: זה היה בעיתון "כלכליסט", ואפילו ביקשו את תגובתי.

מאיר שטרית: לדעתי סגן יושב-ראש הארגון אמר את זה, ואפילו ביקשו את תגובתי ב"כלכליסט".

מאיר שטרית: אמרתי שזה לכבוד לי שככה הם מרגישים, כי אני פעלתי לטובת הציבור וזה מה שמעניין אותי.

מאיר שטרית: אני לא נציג של הקבלנים.

מאיר שטרית: אני מקווה שהיום נאשר את זה ונביא את זה לכלל יישום.

אבישי ברוורמן: בהחלט נאשר את זה.

מאיר שטרית: הערה אחרונה, אדוני היושב-ראש.

מאיר שטרית: אני מבקש להעיר לוועדה וגם לאנשי משרד השיכון – בעקבות החוק להורדת שכר טרחת עורכי דין, אני מקבל פניות מהציבור שחלק מהאנשים מנסים לעקוף את זה.

מאיר שטרית: העקיפה הגדולה ביותר מתגלה – קיבלתי כמה פניות – ב"גינדי".

מאיר שטרית: איך זה נקרא?

מאיר שטרית: הם מקימים שכונה חדשה בקריית-גת לדעתי.

<יאיר לנג: "כרמי גת", אדוני.

<יאיר לנג: היה שם גם עניין עם מחיר מטרה, לא ניכנס עכשיו.

מאיר שטרית: שם אנשים מתלוננים שכשהם קונים דירה, פרט למחיר הדירה, מכניסים סעיפים חדשים כדי לקבל 1.5% או 2% נוספים לא על חשבון שכר טרחת עורך דין - - -

אבישי ברוורמן: אחד הדברים שאני למדתי בניסיון חיי – אני מספר לכם על הודו.

אבישי ברוורמן: ב-1980 אני עבדתי על רפורמות בהודו.

אבישי ברוורמן: היו האריסים – אנשים שמקבלים אחוז מסוים מהתבואה.

אבישי ברוורמן: אבל במקביל, בעל הבית נותן להם גם את האשראי.

אבישי ברוורמן: אז היו נותנים להם אחוז גבוה יותר מבחינת התבואה, אבל אז היו מעלים את מה שהם צריכים לשלם באשראי.

אבישי ברוורמן: לוקחים מיד אחת ליד שנייה.

אבישי ברוורמן: אנחנו מכירים את זה גם בבנקים, נכון?

מאיר שטרית: אני מעיר לתשומת הלב של משרד השיכון, אני מבקש שתבדקו את הסוגיה הזאת ב"כרמי גת" ספציפית, אני מקבל המון פניות משם.

מאיר שטרית: אנשים מתלוננים שמוצאים כל מיני פטנטים – לפתוח רישום במחשב עולה חצי אחוז, לעשות כל מיני דברים.

מאיר שטרית: אני חושב שמשרד השיכון צריך לבדוק במה - - -

<אתי בנדלר: על פניו, מה שאדוני אומר עומד בניגוד לחוק הגנת הצרכן.

<אתי בנדלר: צריכים להפנות את התלונות האלה לממונה על הגנת הצרכן והסחר ההוגן.

מאיר שטרית: נכון, זה מה שאני חושב.

אבישי ברוורמן: למען האמת, אפילו צלצלתי אתמול לתמר פינקוס בגלל דבר אחר – אבל אני מציע כבר עכשיו – שומעים את זה וזה נרשם לפרוטוקול – אנחנו מבקשים מהרשות להגנת הצרכן לבדוק את כל התרגילים האלה.

<אתי בנדלר: אדוני, קשה לי להאמין שהרשות להגנת הצרכן יושבת מרותקת עכשיו לערוץ הכנסת.

<יאיר לנג: הגברת בנדלר, יש פה נציגה של משרד המשפטים שיכולה להעביר להם.

<אסתי ורהפטיג בס: אנחנו חיכינו לפניה ממשרד - - -

<יאיר לנג: אני מציע לחבר הכנסת שטרית להעביר את הפניה למשרד המשפטים כדי שהם יוכלו להעביר אותה לרשות להגנת הצרכן.

מאיר שטרית: אני אעשה זאת בשמחה רבה.

<אסתי ורהפטיג בס: יש אצלנו בהיבט של חוזים אחידים - - -

מאיר שטרית: תודה רבה.

מאיר שטרית: כבר הרווחנו משהו.

מאיר שטרית: הציבור הרוויח משהו.

מאיר שטרית: אני מודה ליושב-ראש.

מאיר שטרית: אני מקווה שנאשר היום את הצו הזה ונביא לכלל סיום את התקנה הזאת לטובתו של הציבור.

מאיר שטרית: אני אומר בצער, יכול להיות שזו הישיבה האחרונה שלנו בוועדה הזאת.

מאיר שטרית: אני יכול לומר בהערה – פוליטית אמנם, אבל אני אומר אותה, אין בעיה – לדעתי המפלגה הטובה ביותר שאפשר להקים היא מאלה שפרשו.

אבישי ברוורמן: רבותי, אנחנו נחזור לענייני הדיור.

אבישי ברוורמן: אני מבקש הערות, אם יש הערות למשרד הבינוי.

אבישי ברוורמן: אם אין, אנחנו נעבור תיכף לקריאה.

<לאה ורון: שיציגו את הצו עצמו.

אבישי ברוורמן: הם יציגו את הצו עצמו.

אבישי ברוורמן: מי מציג?

אבישי ברוורמן: ליאורה לבקוביץ זידמן מציגה?

<ליאורה לבקוביץ זידמן: אם יש הערות למישהו - - -

<לאה ורון: לאחר הצגת הצו.

אבישי ברוורמן: אז קודם כל הם יציגו, תהיינה הערות – אני בטוח שגם עורך הדין הלר יברך על זה גם כן, ואז אנחנו נתקדם.

<ליאורה לבקוביץ זידמן: הצו כולל התייחסות לאותם אלמנטים שצוינו בהחלטה.

<ליאורה לבקוביץ זידמן: יש לנו עוד כמה תיקונים קטנים לנושא של הצו כמו שהוא מופיע בנוסח שלכם.

<ליאורה לבקוביץ זידמן: יש טבלאות שלא היה בהן שינוי, אבל מכל מיני סיבות משפטיות הן עברו שינויי מתכונת ונוסח.

<ליאורה לבקוביץ זידמן: הטבלה הראשונה מדברת על הנושא של מחיר לזיכוי לנושא של ריצוף, שהוא אחד הפריטים המשמעותיים שאנשים מחליפים בדירות מגורים.

<ליאורה לבקוביץ זידמן: החלק השני מדבר על הנושא של זיכוי למטר אורך ארונות, סעיף 3.3.1 – ופה אנחנו רוצים לתקן כי החיים לא מתנהלים לפי זיכוי למטר אורך, אלא מתנהלים בדרך כלל לפי זיכוי של קומפלט.

<ליאורה לבקוביץ זידמן: האדם לוקח את הארון או לא לוקח את הארון.

<ליאורה לבקוביץ זידמן: מאוד נדיר מצב שמישהו מקצץ במטר אורך ארון.

אבישי ברוורמן: ליאורה, אני אגיד לך מה הבעיה.

אבישי ברוורמן: היום אנחנו בתרבות שאנשים רוצים להבין.

אבישי ברוורמן: את נכנסת לפרטים.

אבישי ברוורמן: תנו לנו קודם כל את ההבנה, כי את מבינה את סעיף קטן (ג).

אבישי ברוורמן: מקשיבים כאן אותם – כמו שאמרה עורכת הדין בנדלר – שמונה מיליון תושבי ישראל שמרותקים לטלוויזיה לשמוע מה שאת אומרת.

אבישי ברוורמן: לכן, אנא תסבירי להם מה בדיוק הצו.

<ליאורה לבקוביץ זידמן: בגדול, יש פה תוספת של זיכויים בעד האלמנטים המשמעותיים שהדיירים בדרך כלל מחליפים במסגרת קניית הדירה.

<ליאורה לבקוביץ זידמן: הנושא הראשון הוא הנושא של הריצוף, ופה נתנו מחיר לזיכוי למטר מרובע ריצוף.

<ליאורה לבקוביץ זידמן: החלקים הבאים הם מה שאנחנו קוראים "קבועות סניטריות".

<ליאורה לבקוביץ זידמן: זאת אומרת, זה האלמנט השני שאנשים מחליפים בדירות מגורים.

<ליאורה לבקוביץ זידמן: בדרך כלל זה האסלות, הכיורים והדברים מהסוג הזה.

<ליאורה לבקוביץ זידמן: יש זיכויים לארונות המטבח.

<ליאורה לבקוביץ זידמן: יש זיכוי לעוד אלמנט של ארונות, ארון של חדר רחצה באמבטיה.

<ליאורה לבקוביץ זידמן: יש זיכויים ותוספות למה שנקרא בשפת העם "נקודות חשמל" בכל אחד מהחלקים – או נקודות מאור או נקודות חשמל.

<ליאורה לבקוביץ זידמן: אנחנו אוכלוסייה מרובת צריכה חשמלית, ואנשים מעדיפים כמות הרבה יותר גדולה מהכמות שבדרך כלל מופיעה כסטנדרט.

<ליאורה לבקוביץ זידמן: אז יש פה את כל האלמנטים של מאור, נקודות כוח, שקעים, תקעים ודברים מהסוג הזה.

<ליאורה לבקוביץ זידמן: יש לכל אחד את הזיכוי ואת התוספת ושינוי מיקום.

אבישי ברוורמן: יפה מאוד.

אבישי ברוורמן: גברתי רצתה להעיר.

אבישי ברוורמן: מי גברתי?

<שרה שטיין: שרה שטיין, משרד "דקל".

<שרה שטיין: אנחנו מוציאים מחירונים לענף הבנייה, ואנחנו מוציאים מזה 15 שנים שינויי דיירים.

אבישי ברוורמן: מה יש לך להגיד לטובת העניין?

<שרה שטיין: קודם כל, שמחתי שכבר תיקנו את הנושא של ארונות מטבח, שכמובן היה תיקון במקום.

<שרה שטיין: בוא נתחיל קודם בדברים הגדולים.

<שרה שטיין: בוא נחזור לטבלה מס' 2 - - -

<אתי בנדלר: סליחה, אני לא הבנתי את ההערה שלך בקשר לתיקון של ארונות המטבח.

<אתי בנדלר: על איזה תיקון את מדברת?

<שרה שטיין: מה שליאורה אמרה.

<ליאורה לבקוביץ זידמן: מצטרפים לעמדתנו – לא זיכוי לפי מטר אורך, אלא זיכוי קומפלט לארון.

<אתי בנדלר: זאת אומרת שזה בשינוי מהנוסח שנתתם לוועדה.

<יאיר לנג: נתקן כשנקריא.

<אתי בנדלר: כשתקריאו ניתן את תשומת הלב.

אבישי ברוורמן: בהקראה.

אבישי ברוורמן: עורך הדין פז בטח יקרא.

<שרה שטיין: בהחלט, כי מה שקורה בפועל, מבטלים את כל המטבח ולוקחים אחד אחר.

<שרה שטיין: בוא נלך לפי הסדר של הדברים העקרוניים.

<שרה שטיין: בנושא טבלה מס' 2, שזה נושא הריצוף.

<שרה שטיין: יש פה חלוקה של תיאור של היחידות בתוך הבניין, החדרים, ויש את סוג הריצוף, שהקבלן ממלא את סוג הריצוף.

<שרה שטיין: לפי חוק המכר (דירות) היום, הוא רק צריך לכתוב אם זה גרנית או פורצלן, הוא לא צריך לכתוב אם זה 45 או לא 45, או 60*60.

<שרה שטיין: אני לא יודעת אם בפועל – יש פה נציגים של הקבלנים גם?

<שרה שטיין: אתם ממלאים את המידות?

אבישי ברוורמן: עורך הדין אמיר הלר מייצג את הקבלנים.

אבישי ברוורמן: התשובה מספקת?

אבישי ברוורמן: אתה אומר שזה נרשם?

<אמיר הלר: לא, אני אומר שכשמספקים את זה, אמורים לרשום לדייר איזה גודל ריצוף הוא מקבל.

<אמיר הלר: בגלל זה התייעצתי עם ליאורה, כי במפרט הטכני שהם הכינו למחיר מטרה, הם כן ציינו שם את הגדלים, ולכן אצלי בראש חל בלבלול אם זה קיים גם במפרט הרגיל או לא, כי זה לא מפרט רגיל.

אבישי ברוורמן: אפשר לבדוק את זה?

<ליאורה לבקוביץ זידמן: אני רוצה להוסיף משהו שאולי יהיה גם מענה לעוד הערות שאני מניחה שיבואו בהמשך.

<ליאורה לבקוביץ זידמן: היום, במצב שבו ממלאים את המפרט, רמת הרזולוציה של הפירוט שהקבלן נותן היום היא לא מאוד גבוהה.

<ליאורה לבקוביץ זידמן: לדוגמה, את המידות לא חייבים לציין במפרט.

<ליאורה לבקוביץ זידמן: בדרך כלל, מן הראוי שיציינו, ורוב הקבלנים מציינים, אבל אין חובה כזאת חקוקה לפי המפרט.

<ליאורה לבקוביץ זידמן: משרד הבינוי נמצא במהלך שמתהווה עכשיו לשינוי של אופן המילוי של המפרט באופן שיהיו חייבים לדייק באפיון של המוצר שאותו שמים, כי זה יחזור בהרבה מקומות – גם בחיפוי קירות וגם בריצוף, ובעוד המון דברים.

<ליאורה לבקוביץ זידמן: אז אני אומרת, אם ההערות מתייחסות לרמה של הרזולוציה, זה יבוא כחלק מתיקון אחר, לא מהתיקון הזה.

<אתי בנדלר: למה?

<שרה שטיין: לא, ההערה שלי היא בהמשך לרזולוציה, מה יקרה כשיתחילו להשתמש בתיקון הזה?

<שרה שטיין: אם יוסיפו ויכתבו שלמשל בחדר דיור הוא מקבל 45*45, והוא רוצה להחליף – אז הנה, יש לנו פה את הטור החדש שהוספתם:

<שרה שטיין: מחיר זיכוי למטר מרובע – שדרך אגב, צריך לכתוב אריחים, ולא לכל הריצוף.

<אתי בנדלר: לא הבנתי את ההערה.

<אתי בנדלר: מה צריך ל רשום?

<שרה שטיין: כתוב בטור ד' - - -

<אתי בנדלר: מחיר לזיכוי - - -

<שרה שטיין: מחיר לזיכוי למטר מרובע בשקלים חדשים.

<שרה שטיין: המילה "ריצוף" זה החומר והעבודה, אבל אתם לא התכוונתם לזה, אתם התכוונתם רק לאריח, רק לחומר.

<אמיר הלר: לא, זה החומר בלבד, זה לא חומר ועבודה.

<אמיר הלר: בכל מפרט זה חומר.

<שרה שטיין: זה רק חומר.

<שרה שטיין: או אריחים - - -

<אמיר הלר: תמיד זה חומר.

<יאיר לנג: אני רוצה לענות, אדוני, אם אפשר.

<יאיר לנג: רק להדגיש לגבי העניין הזה.

<יאיר לנג: המחירונים קובעים פריט מתומחר.

<יאיר לנג: משרד השיכון לא קובע מחירים לעבודות, וזה לא - - -

אבישי ברוורמן: עורך הדין לנג מבהיר שרק בחומר מדובר, ולא בערך העבודה.

אבישי ברוורמן: תודה.

<שרה שטיין: בסדר גמור.

<שרה שטיין: בוא נמשיך לבעיה.

<שרה שטיין: מה שקורה בפועל, לפי מה שאתם מאפשרים – לבן אדם היה ריצוף של 45*45, הוא ויתר עליו מצד הקבלן, קיבל את הזיכוי שהיה כתוב לו פה בשורה, הביא, והם מבצעים לו את העבודה.

<שרה שטיין: הוא לא הביא 45*45.

<שרה שטיין: הם תמיד יביאו יותר.

<שרה שטיין: הם יביאו יותר מ-45 לא בגלל שהצבע לא טוב להם, הגודל לא טוב להם.

<שרה שטיין: אם מקבלים 45, הם רוצים 60*60.

<שרה שטיין: עברו הקבלנים ל-60*60, הם רוצים 80*80.

<שרה שטיין: למה שלשכן יהיה ולי אין?

<שרה שטיין: ומ-80*80 זה עולה ל-100 וכולי.

<שרה שטיין: איפה אנחנו פתרנו פה את הבעיה?

<שרה שטיין: האם אנחנו אומרים שזה רק לאותה המידה?

<שרה שטיין: לפי מה שכתוב פה, תיאורטית – ויכול להיות שלזה התכוונו – תחליף את סוג האריח, תביא אותו, לא חשוב מאיפה, על חשבונך אחרי שהזדכית, אנחנו נבצע לך את העבודה, בתנאי שאלו אותן המידות.

<שרה שטיין: שוב, אנחנו חוזרים לזה שהמידות היו רשומות.

<שרה שטיין: האם יש לנו איזושהי אפשרות פה בוועדה – אולי אני מנסה "לתפוס טרמפ" על בעיות שצצות.

<שרה שטיין: אני שיניתי את הגודל.

<שרה שטיין: אני לא הזדכיתי, אני שיניתי את הגודל.

<שרה שטיין: יבוא הקבלן ויגיד - - -

מאיר שטרית: זו עבודה זולה יותר.

מאיר שטרית: כשאת עושה ריצוף גדול יותר, זו עבודה זולה יותר.

<שרה שטיין: את זה אתה אומר, אצלם כל שינוי יקר יותר.

<שרה שטיין: אבל בוא נצא מתוך הנחה שאריח גדול יותר – חמישה שקלים, עשרה שקלים למטר – ברגע שאנחנו לא מדברים על עבודה, איפה נתמחר את השינוי?

<שרה שטיין: מפה ייצא הדייר עם זיכוי של 32 שקלים לאריח, אבל הוא יקבל – אני לא אגיד יחטוף – בנושא של העבודה בגלל שהוא הביא 60*60.

מאיר שטרית: לכן צריך לכלול את העבודה.

מאיר שטרית: לא מעניין את הרצף אם הבלטות הן 40*40 או 60*60.

מאיר שטרית: עבור אותו רצף זו אותה עבודה.

<שרה שטיין: זאת אומרת, אתה אומר שפה זה לא רק חומר.

אבישי ברוורמן: זה חומר ועבודה.

מאיר שטרית: לדעתי כן.

<שרה שטיין: זה יהיה עד גבול מסוים, כי הקבלנים לא יקבלו.

<שרה שטיין: אתה צודק שבפועל כשאומרים לרצף לבוא לעבוד, אם לא אומרים לו 120*120 או 10*10 - - - בשינויי דיירים זה פוגע.

מאיר שטרית: הקבלן לוקח בחשבון בתוך המחירים את כל האפשרויות שלו.

<שרה שטיין: אז בואו נכתוב את זה, כדי שיהיה ברור.

אבישי ברוורמן: תודה שרה, גברת שטיין.

אבישי ברוורמן: אנחנו ניתן לעורך הדין הלר מאיגוד הקבלנים לומר, ואחרי זה נשמע את המלצת משרד הבינוי והשיכון.

<אמיר הלר: קודם כל, תודה.

<אמיר הלר: דבר שני, רק למען הסדר הטוב, כי יש שמונה מיליון צופים – שטרית הזכיר את הזיכוי של 50,000 שקל למטבח.

<אמיר הלר: זה עלול להטעות שמונה מיליון צופים שמסתכלים ומצפים שיכתבו להם עכשיו 50,000 ש"ח.

<אמיר הלר: זה באמת בין 6,000-4,000 מטבח סטנדרטי בבניין סטנדרטי.

<אמיר הלר: אבל כל אחד שיכתוב את מה שהוא רוצה, רק למען הסדר הטוב.

<אתי בנדלר: מה שאומר עורך הדין הלר, שזה לא ישנה את המצב בשטח.

<אתי בנדלר: ירשמו מחירים נמוכים.

<אמיר הלר: סליחה, גברת בנדלר, מה שאומר שקבלנים שרוכשים מטבחים מחברות שמייצרות מטבחים, זה המחיר שהם משלמים עבור המטבח, וזה הזיכוי שהם יכולים לתת.

<אמיר הלר: הם לא יתנו לדייר שמחליף מטבח יותר כסף שירוויח על ההחלפה.

<אמיר הלר: הם יתנו לו את המחיר שהוא מקבל מהספק.

<אמיר הלר: זה רק למען הסדר הטוב.

<אמיר הלר: דבר שני, גברת שטיין הגיעה קצת באיחור – למה אני אומר באיחור?

<שרה שטיין: מחיפה.

<שרה שטיין: יצאתי לפני 06:00.

<אמיר הלר: באיחור – לא בזמן לדיון הזה, אלא לדיונים בכלל על הנושא.

<אמיר הלר: מאחר והמנכ"ל שלה היה בדיון הקודם, והנושא של העבודה התגלגל גם במהלך הדיון הקודם, והוחלט – גם היושב-ראש אמר את זה, וגם חבר הכנסת שטרית אמר את זה – אגב, אם יורשה לי, התאחדות בוני הארץ לא שמחה שאתה עוזב, היא חושבת שעשית עבודה נפלאה בכל תפקיד.

אבישי ברוורמן: אמרת את זה קודם.

אבישי ברוורמן: תתמקד בנושא, כי אתה סוטה.

אבישי ברוורמן: דיברת על נקודה שהיא הפוקוס.

<אמיר הלר: הפוקוס הוא העבודה.

<אמיר הלר: גם בדיון הקודם – ואתם יכולים לבדוק את הפרוטוקולים של הדיון הקודם – הוחלט, גם במסגרת החוק, לא להכניס עבודה, אלא רק את מפרט הזיכויים.

אבישי ברוורמן: זה מקובל על משרד הבינוי?

<אמיר פז: כן.

<אמיר הלר: זה מה שהוחלט.

אבישי ברוורמן: טוב.

אבישי ברוורמן: לא נדון בזה עכשיו.

אבישי ברוורמן: הלאה.

<שרה שטיין: אוקיי, זאת אומרת שהזיכוי הוא רק לאריחים, וברגע שהוא יגדיל או יקטין, זה יהיה לשיקולו של הקבלן.

<שרה שטיין: לא בווריאציה הזאת, במהדורה הבאה.

<אתי בנדלר: אבל בכל זאת אני מבקשת, לחלק הראשון של הערתך – גודל האריחים שבהם מדובר.

<אתי בנדלר: מדוע אין מקום לציין את זה כאן?

<אתי בנדלר: את אמרת, גברתי, שאתם נמצאים במהלך של גיבוש תיקונים למפרט באופן שתהיה בו חובה לרדת לרזולוציות נמוכות יותר ממה שיש היום.

<אתי בנדלר: אבל אם כבר אנחנו דנים בפריט מסוים שאין מחלוקת לגבי הנכונות שלו, דהיינו רישום גודל האריח במקומות השונים, מדוע לא לציין את זה אם כבר?

אבישי ברוורמן: עורך הדין פז, אתה יכול לייעץ לנו?

<אמיר פז: אין לנו בעיה עקרונית, פשוט זה יכול לעלות בכל מיני נקודות.

<אמיר פז: המפרט הוא כל כך ארוך ומורכב – זה עניין טקטי, מתי עושים את זה.

<אמיר פז: אין לנו בעיה מהותית עם הטור הזה, להכניס טור של מידות.

<אתי בנדלר: לארגון בוני הארץ יש בעיה עם העניין הזה?

<אתי בנדלר: אז מדוע שלא יכנס כבר טור של מידות האריחים?

אבישי ברוורמן: במידת האפשר.

אבישי ברוורמן: לא צריך להגזים בכל דבר.

<יאיר לנג: אם אפשר, גברת בנדלר.

<יאיר לנג: מבחינתנו, אין בעיה להכניס את זה, אני גם אסביר למה.

<יאיר לנג: אני חושב שזה גם אינטרס של הקבלן לכתוב את גודל הריצוף כדי שלא יבוא הלקוח אחר כך בטענות ויגיד לו: אני חשבתי שאתה שם 60*60 שהמחיר הוא X ופתאום אתה אומר לי שאתה מזכה אותי על 45*45.

<יאיר לנג: אני חושב שגם התאחדות בוני הארץ תסכים שיש אינטרס לוודאות לגבי גודל הריצוף.

<יאיר לנג: לגבי התיקון הזה, יש בתוך המפרט שצירפנו עכשיו לגבי התיקונים עוד מספר תיקונים שהם תיקונים טכניים שנדרשו כחלק מהמפרט, חשבנו שהם דחופים.

<יאיר לנג: אם נחשוב שהנושא הזה הוא עניין אקוטי, אני לא חושב שתהיה לנו בעיה להוסיף - - -

<אתי בנדלר: לא, סליחה.

<אתי בנדלר: אחרי שהוועדה מאשרת, זה לא נשאר לשיקול דעתכם אם זה אקוטי או שזה לא אקוטי.

<יאיר לנג: זה ברור לי.

<אתי בנדלר: השאלה היא מה הוועדה מאשרת עכשיו, וזה יחייב את כולם, כי זה הנוסח שתצטרכו לקבל.

<יאיר לנג: אני מצהיר לפרוטוקול, גברתי, שאנחנו נכניס את זה כחלק מהגודל.

<אתי בנדלר: אז יתווסף טור של גודל אריחי הריצוף.

<אתי בנדלר: אגב, זה נכון רק לגבי ריצוף או גם לגבי קרמיקה?

<אתי בנדלר: מידות האריחים.

<ליאורה לבקוביץ זידמן: כן, זה נכון לגבי חיפוי קירות פנים ולריצופים.

אבישי ברוורמן: חיפוי קירות פנים וריצופים.

אבישי ברוורמן: תודה.

<אתי בנדלר: זאת אומרת שיש טור לסוג וטור למידות.

אבישי ברוורמן: הערה נוספת?

אבישי ברוורמן: גברת שטיין, יש לך עוד כמה הערות?

<שרה שטיין: יש לי עוד שתיים, בוא נתחיל מהחשובה יותר, אחר כך נחזור אחורנית.

<שרה שטיין: בטבלה של נקודות מאור - - -

אבישי ברוורמן: את רוצה להתייחס לזה בזמן ההקראה?

אבישי ברוורמן: כשנקרא את החוק?

אבישי ברוורמן: עדיף שנקרא את זה.

<אמיר הלר: אדוני היושב-ראש, אין בעיה עם ריצוף.

<אמיר הלר: חיפויי קירות בחדרים רטובים – אני חושב שזה לא בשל כי צריך ללמוד את הדבר הזה קצת יותר לעומק.

<אמיר הלר: לא יודעים בשלב הזה עדיין את - - -

אבישי ברוורמן: טוב, לא.

אבישי ברוורמן: בסדר.

<אמיר הלר: בשלב שחותמים חוזה, לפעמים לא יודעים מה - - -

אבישי ברוורמן: את מסכימה?

<ליאורה לבקוביץ זידמן: אני מסכימה, אנחנו נישאר רק עם הריצוף, המידות סטנדרטיות יותר.

אבישי ברוורמן: רק הריצוף – קיבלתי.

אבישי ברוורמן: גמרנו.

אבישי ברוורמן: גברת שטיין, אנחנו נתחיל בהקראה.

אבישי ברוורמן: ההערות שלך מתייחסות גם לנושא, אני אתן לך לדבר בהקראה.

אבישי ברוורמן: בבקשה.

אבישי ברוורמן: מי הקריין היום?

<אתי בנדלר: מי ממשרד הבינוי והשיכון קורא?

<אמיר פז: אני אקריא.

<אמיר פז: "צו מכר דירות (טופס של מפרט)(תיקון), התשע"ד-2014 בתוקף סמכותי לפי סעיף 13 לחוק המכר (דירות), התשל"ג-1973, ובאישור ועדת הכלכלה של הכנסת, אני מצווה לאמור: 1.

<אמיר פז: תיקון התוספת בחלק "ב'.

<אמיר פז: תיאור הבניין, המבנה, הדירה, ציודה ואבזריה" לתוספת לתקנות צו מכר דירות (טופס של מפרט), התשל"ד - 1974 – (1) בסעיף 3.2, במקום טבלה מס' 2, יבוא:" – פה יש את כל הטבלה כפי שהיא הייתה, פלוס טור ד' של מידות, וכפי שסוכם, אנחנו נוסיף טור נוסף.

<אתי בנדלר: נוסף, לא משנה כרגע מה יהיה - - -

<אמיר פז: מה ש-ד' פה יהיה ה', ולפניו יהיה ד' – מידות אריחים, נכון?

אבישי ברוורמן: כן.

<אמיר פז: בכל חדר יפרטו את המידות הרלוונטיות.

<אמיר פז: הטור שנוסף: "טור ד' – ריצוף – מחיר לזיכוי למ"ר בשקלים חדשים".

אבישי ברוורמן: אני הולך להצביע פסקה-פסקה.

אבישי ברוורמן: לפסקה הזאת יש הערות?

<אסתי ורהפטיג בס: יש לנו הערה כללית.

<אסתי ורהפטיג בס: משרד המשפטים, אסתי ורהפטיג.

<אסתי ורהפטיג בס: הערה כללית.

<אסתי ורהפטיג בס: ראינו שכל מה שהוא לא אביזרי חשמל – התחלנו לדבר על זה קודם – הטבלה מפרטת רק את מחירי הזיכוי ולא את מחירי השינוי או התוספת.

<אסתי ורהפטיג בס: הבנו שבגלל שזה פחות נפוץ, אבל אני רואה פה בטבלאות, גם בהמשך, כל מיני חיבורים.

<אסתי ורהפטיג בס: למשל חיבור למכונת כביסה, חיבור למייבש.

<אסתי ורהפטיג בס: למשל, אם אדם רוצה להזיז את זה במטר, כרגע הטבלה לא מחייבת את הקבלן לפרט מה המחיר של אותו שינוי.

<אתי בנדלר: איפה זה?

<אתי בנדלר: זה לא מופיע.

<אסתי ורהפטיג בס: כרגע, מה שהטבלה מחייבת לגבי הדברים האחרים, זה רק מחיר של זיכוי.

<אסתי ורהפטיג בס: אם הוא רוצה לוותר על כל הדברים האלה, הוא מקבל את הזיכוי.

<אתי בנדלר: נכון, אבל איפה מופיע החיבור שאת אומרת שאין אפשרות?

<אתי בנדלר: כי החיבור זה בדיוק נקודות הכוח שעליהן דובר שיהיה גם – נכון?

אבישי ברוורמן: קראת לזה נקודות מאור.

<אסתי ורהפטיג בס: לא, אני ראיתי שזה לא בנקודות כוח, זה נמצא בטבלה מס' 4.

<אסתי ורהפטיג בס: בסוף, בסעיפים 11 עד - - -

אבישי ברוורמן: רגע, סליחה, אני מצביע סעיף-סעיף.

<אסתי ורהפטיג בס: נכון, אבל אני לא מדברת ספציפית על זה, גם הסעיפים בהתחלה.

<אסתי ורהפטיג בס: כל הסעיפים, גם של הריצוף וגם של – ריצוף, אני לא יודעת כמה אפשר להוסיף, אבל אולי בסעיפים הבאים של הכיורים והארונות.

<לאה ורון: תעירי את ההערות בסעיפים הבאים.

אבישי ברוורמן: תודה.

אבישי ברוורמן: אנחנו מצביעים עכשיו על סעיף 1, פסקה (1).

אבישי ברוורמן: מי בעד?

אבישי ברוורמן: בעד אישור פסקה (1) – פה אחד

אבישי ברוורמן: נמנעים – אין

אבישי ברוורמן: אושר.

אבישי ברוורמן: פסקה (2), בבקשה.

<אמיר פז: "בסעיף 3.3.1, בסופו יבוא "מחיר לזיכוי בעד מטר אורך ארון", ואנחנו רוצים לשנות את הניסוח: מחיר לזיכוי בעד ארון, בלי מטר אורך.

אבישי ברוורמן: יפה.

אבישי ברוורמן: עם התיקון הזה, אנחנו מצביעים.

אבישי ברוורמן: מי בעד?

אבישי ברוורמן: בעד אישור פסקה (2) – פה אחד

אבישי ברוורמן: נמנעים – אין

אבישי ברוורמן: אושר.

אבישי ברוורמן: פסקה (3).

<אמיר פז: (3) "בסעיף 3.3.2, בסופו יבוא "מחיר לזיכוי בעד ארון".

<אמיר פז: זה ארון עליון וארון תחתון.

אבישי ברוורמן: אנחנו מצביעים על (3).

אבישי ברוורמן: מי בעד?

אבישי ברוורמן: בעד אישור פסקה (3) – פה אחד

אבישי ברוורמן: נמנעים – אין

אבישי ברוורמן: אושר.

אבישי ברוורמן: סעיף (4) בבקשה.

<אמיר פז: סעיף (4) – הסיבה שיש פה גם את התיאור של חדרי הרחצה - - -

אבישי ברוורמן: תפרט.

<אמיר פז: שמנו לב, כשעברנו על הסעיפים, שאין במפרט אזכור חדרי רחצה.

<אמיר פז: זה אמור להיות שם.

<אמיר פז: בהזדמנות החגיגית הזו הוספנו גם את הסעיף.

<אמיר פז: (4) ""3.3.2א ארונות חדרי רחצה: תיאור, מידות, ציפוי פנימי, ציפוי חיצוני, דלתות: חומר וציפוי, מדפים: חומר וציפוי, ומחיר לזיכוי בעד ארון בשקלים חדשים"".

אבישי ברוורמן: יפה.

אבישי ברוורמן: אם כך, אנחנו יכולים להצביע על סעיף (4).

אבישי ברוורמן: מי בעד?

אבישי ברוורמן: בעד אישור פסקה (4) – פה אחד

אבישי ברוורמן: נמנעים – אין

אבישי ברוורמן: אושר פה אחד.

<אתי בנדלר: כאן יש את ההערה שלך.

<אסתי ורהפטיג בס: כאן ההערה שלנו הייתה רלוונטית.

<אסתי ורהפטיג בס: נניח מצב שהקבלן מציע לאדם ארונות באורך שני מטר במטבח או בחדר הרחצה, והוא מבקש להוסיף על הקיים עוד יחידה כזאת.

<אסתי ורהפטיג בס: לא לשנות ולהחליף לגמרי, לעבוד עם קבלן אחר, אלא להוסיף על הקיים משהו.

<אסתי ורהפטיג בס: במצב הזה אין כרגע מחיר רק של הזיכוי.

<אסתי ורהפטיג בס: זה קושי.

אבישי ברוורמן: בבקשה, גברת לבקוביץ זיידמן, משרד הבינוי.

<ליאורה לבקוביץ זידמן: ברמת המילים החקוקות, את צודקת, ברמת החיים, זה פשוט לא מתנהל ככה.

<ליאורה לבקוביץ זידמן: אין טעם להכביד סתם על הקונים ועל המוכרים.

אבישי ברוורמן: בדיוק, אני מעדיף.

אבישי ברוורמן: לפעמים חכמת המשפט מעכבת.

אבישי ברוורמן: אני הולך לפי ליאורה.

מאיר שטרית: אדוני היושב-ראש, מותר להוסיף?

מאיר שטרית: בדיון בחוק דנו בסוגיה הזאת, וסיכמנו שהדבר השכיח ביותר הוא נקודות חשמל ותקשורת.

מאיר שטרית: במקומות אחרים - - - אני לא רוצה שני מטר, אני רוצה קצת יותר.

מאיר שטרית: זה מסובך מדי ולכן ירדנו מזה לאורך כל החוק.

מאיר שטרית: רק לגבי נקודות חשמל ותקשורת.

אבישי ברוורמן: קיבלתי.

אבישי ברוורמן: קיבלתי את הצעת גברת לבקוביץ זידמן.

אבישי ברוורמן: מי בעד סעיף (4)?

אבישי ברוורמן: בעד אישור פסקה (4) – פה אחד

אבישי ברוורמן: נמנעים – אין

אבישי ברוורמן: אושר פה אחד.

אבישי ברוורמן: סעיף (5), עורך הדין פז.

<אמיר פז: "(5) בסעיף 3.3.3" – זה סעיף שמדבר על ארונות אחרים, לא מטבח או אמבטיה – "בסופו יבוא: "מחיר לזיכוי בעד ארון"".

אבישי ברוורמן: מי בעד?

<שרה שטיין: חסרות המילים "שקלים חדשים", צריך להשלים.

אבישי ברוורמן: שקלים חדשים.

אבישי ברוורמן: מי בעד?

אבישי ברוורמן: בעד אישור פסקה (5)– פה אחד

אבישי ברוורמן: נמנעים – אין

אבישי ברוורמן: אושר פה אחד.

<קריאה: רגע.

<ליאורה לבקוביץ זידמן: אני לא משפטנית.

<ליאורה לבקוביץ זידמן: במרבית הדירות אין שום שגרה של התקנת ארונות בתוך חדרים.

<ליאורה לבקוביץ זידמן: בדרך כלל, מה שנותנים כחלק מהסכם המכירה הוא ארון המטבח או הארונות בחדרי הרחצה.

<ליאורה לבקוביץ זידמן: לכן אין טעם להכביד, מאחר וזו לא השגרה, לפי דעתנו, עם סעיפים מיותרים.

<ליאורה לבקוביץ זידמן: בסוף זה צריך להיות תמציתי, והדייר צריך להבין על מה הוא מדבר.

אבישי ברוורמן: תמציתי ופשוט שאפשר יהיה לתפקד.

אבישי ברוורמן: בהחלט.

<ליאורה לבקוביץ זידמן: ולכן אנחנו לא בטוחים שצריך את הסעיף הזה, אולי אפשר להיפרד ממנו.

אבישי ברוורמן: סליחה, את ממליצה להוריד.

אבישי ברוורמן: חבר הכנסת שטרית?

מאיר שטרית: לא, אני לא - - -

אבישי ברוורמן: אז אנחנו נאשר אותו.

אבישי ברוורמן: מי בעד?

אבישי ברוורמן: בעד אישור פסקה (5) – פה אחד

אבישי ברוורמן: נמנעים – אין

אבישי ברוורמן: אושר.

אבישי ברוורמן: הלאה, הסעיף הבא.

<אמיר פז: "(6) בסעיף 3.5, במקום טבלה מס' 3 יבוא" – הטבלה הזאת לא כלולה בנושאים שיש בהם פריטים לשינוי.

<אמיר פז: משרד המשפטים ביקש כדי שיהיה פורמט אחיד לטבלאות.

<אמיר פז: זה רק שינוי פורמט.

אבישי ברוורמן: בסדר.

אבישי ברוורמן: תודה.

אבישי ברוורמן: מי בעד?

אבישי ברוורמן: בעד אישור פסקה (6) – פה אחד

אבישי ברוורמן: נמנעים – אין

אבישי ברוורמן: אושר.

אבישי ברוורמן: האם נשאר לנו עוד סעיף?

<אמיר פז: "(7) בסעיף 3.6, במקום טבלה מס' 4 , יבוא" – פה אנחנו מדברים על הכלים הסניטריים.

<אמיר פז: אלו שתי טבלאות מסיבה טכנית, זו טבלה אחת.

<אמיר פז: יש פה את כל הכלים הסניטריים – קערות, ברזים וכולי.

<אמיר פז: יש פה את הזיכוי.

אבישי ברוורמן: תודה.

אבישי ברוורמן: גברת שטיין.

<שרה שטיין: רציתי לבקש לשקול – חלק מהכלים הסניטריים, לא ניכנס אליהם, אבל כשאנחנו דיברנו בחלק אחר, בביטול מטבחים, כפועל יוצא מזה יכול להיות מצב שלפחות את קערות המטבח – קערת מטבח וקערת מטבח כפולה – המיקום שלהן משתנה.

<שרה שטיין: האם יש מצב שמתחת לשורה "זיכוי בשקלים" תהיה גם עלות של שינוי מיקום רק לשתי השורות האלה?

<אמיר הלר: לא היית בדיון הקודם, זה נסגר בדיון, אני לא מבין למה לפתוח את זה.

<ליאורה לבקוביץ זידמן: אנחנו דיברנו על זה.

אבישי ברוורמן: עורך הדין הלר, למה לפסוק?

אבישי ברוורמן: עורך הדין הלר, אני מבקש ממך בפעם האחרונה שיתכן שאני יושב-ראש ועדת הכלכלה בפורום: אני לא רוצה לנזוף בך.

אבישי ברוורמן: דבר שלא יקרה בכנסת הבאה, כי הכנסות הולכות ומדרדרות, שלא ייכנס אדם בדברי חברו.

אבישי ברוורמן: אתה יודע, הלא ההקשבה והכבוד ההדדי עשו את העם היהודי אור לגויים.

אבישי ברוורמן: מכיוון שהוא הפסיק להקשיב ולכבד איש את רעהו, מזמן הוא כבר לא אור לגויים.

אבישי ברוורמן: ולמה לא להתחיל עם בוני הארץ?

אבישי ברוורמן: תודה.

אבישי ברוורמן: בבקשה.

<שרה שטיין: סיימתי.

<שרה שטיין: ברגע שזה ירד – ירד.

<אתי בנדלר: אני רוצה להעיר להערתך.

<אתי בנדלר: כפי ששמענו, משרד הבינוי שוקד עכשיו על תיקון התוספת – בדיקה איפה יש מקום לרדת לרזולוציות נוספות.

<אתי בנדלר: כל תיקון במפרט טעון את אישור ועדת הכלכלה.

<אתי בנדלר: זאת אומרת, זה לא סוף פסוק מהבחינה הזו שלא ניתן יהיה לתקן את זה.

<אתי בנדלר: אני מניחה שהמשרד ישקול את הערותיך, ובדיון הבא בתוספת תוכלי להעלות שוב את העניין.

<שרה שטיין: הוא יעלה מעצמו.

אבישי ברוורמן: הוא יעלה מעצמו, ומכיוון ששמך הוא שטיין, אבן, אני בטוח שאת תהפכי אבן על אבן עד שהדברים יסתדרו.

אבישי ברוורמן: תודה.

אבישי ברוורמן: עורכת הדין ורהפטיג בס, בבקשה.

<אסתי ורהפטיג בס: בסעיפים הקטנים 15-11 גם צריך לציין את המחיר לזיכוי?

<אסתי ורהפטיג בס: כי אין פה את - - -

<אמיר הלר: אי-אפשר לזכות את זה לפי חוק התכנון והבנייה.

אבישי ברוורמן: תודה, עורך הדין הלר.

<אסתי ורהפטיג בס: השאלה היא לעניין שינויים בדברים האלה.

<אסתי ורהפטיג בס: אמרתם שזה דומה לאביזרי חשמל, אז אם כך, למה לא לעשות - - -

<אמיר הלר: אי-אפשר לזכות את זה לפי חוק התכנון והבנייה.

<אסתי ורהפטיג בס: לא לזכות, אני מדברת על שינוי.

<אסתי ורהפטיג בס: אדם רוצה לשנות את המיקום של החיבור למכונה.

<אמיר הלר: שוב, מדובר בזיכוי למוצר.

<אמיר הלר: אם צריך בכל מקרה נקודת חיבור למכונת כביסה או חיבור למדיח, אז אי-אפשר לזכות את זה כי הוא יצטרך להתקין את זה במקום אחר.

<אתי בנדלר: זה מה שהיא שואלת.

<אתי בנדלר: היא מבקשת לשנות את המיקום של הנקודות האלה.

<אמיר הלר: אבל אי-אפשר לדעת כשאתה חותם על הסכם איפה הוא ירצה לשנות את המיקום.

<אמיר הלר: אם הוא ירצה לשים את זה בצד השני של המטבח, זה עולה אחרת.

<אתי בנדלר: זאת התשובה.

<אסתי ורהפטיג בס: זו נקודה אחת.

<אסתי ורהפטיג בס: נקודה אחרת זה תוספת.

<אסתי ורהפטיג בס: בן אדם רוצה חיבור נוסף – אם יש לו עוד מדיח או דברים כאלה.

<אסתי ורהפטיג בס: גם תוספת וגם שינוי.

<אסתי ורהפטיג בס: למה לא לציין את המחיר?

<אתי בנדלר: הערה טובה.

<ליאורה לבקוביץ זידמן: אני רוצה להגיד משהו כללי.

<ליאורה לבקוביץ זידמן: שוב אני אגיד – אנחנו רוצים מפרט שנוגע בלבם של הדברים.

<ליאורה לבקוביץ זידמן: עודף מלל לא מוסיף תועלת לאף אחד מהצדדים.

אבישי ברוורמן: אני מסכים אתך לחלוטין.

אבישי ברוורמן: עודף מלל רק יפגע.

אבישי ברוורמן: אני מעלה להצבעה.

אבישי ברוורמן: מי בעד?

אבישי ברוורמן: בעד אישור פסקה (8)– פה אחד

אבישי ברוורמן: נמנעים – אין

אבישי ברוורמן: אושר.

אבישי ברוורמן: סעיף (8)

<אמיר פז: "(8) בסעיף 3.7" – אנחנו מחליפים את טבלה 5 שנוגעת לנקודות מאור, שקעים וכן הלאה.

<אמיר פז: פה, להבדיל, יש לנו גם זיכוי, גם שינוי מקום וגם תוספת.

מאיר שטרית: נהדר.

אבישי ברוורמן: גם שינוי מקום וגם זה.

אבישי ברוורמן: יפה.

<שרה שטיין: יש לי הערה עקרונית, פשוט רציתי להבין, אפשר?

<שרה שטיין: מה שקורה בפועל, לפי הטבלה הזאת, כמו שהיא נראית עכשיו, זה אומר – עכשיו תגידו לי אם זה לא מה שמשתמע – בחדר דיור רושמים לו זיכוי על נקודה 50 שקלים, ונקודת תוספת חדשה 150 שקלים; אבל הוא רוצה שתיים פחות בחדר דיור, ושתיים יותר בחדר עבודה.

<שרה שטיין: הוא יזדכה על 100 וישלם 300 חברים?

<שרה שטיין: לא זה הרעיון.

<שרה שטיין: צריך ללכת לסיכום.

<שרה שטיין: לא צריך את כל הטורים לכל חדר.

<שרה שטיין: לנקודה ממש לא אכפת איפה שמים אותה.

<שרה שטיין: כל נקודת מאור או כל תקע יקבל בסוף שלוש שורות נוספות מעבר למספרם שהיה בטבלה המקורית בגרסה הקודמת – זיכוי בשקלים, שינוי מיקום ותוספת.

<שרה שטיין: ואז יספרו לא את הסך הכול.

<שרה שטיין: קיבלת שבע יותר, תשלם אותם.

<שרה שטיין: בפועל, מה שקורה בחוזים, נותנים לו 60 נקודות, הוא רוצה 80, והוא מקבל.

<שרה שטיין: רק תיתנו למי שלא ישר במיוחד – ואני לא מציינת גופים – את המפה הזאת פה, והוא ימלא אותה חופשי, ולא תהיה לאף אחד תלונה.

<עדנה לרמן: אני מחזקת את דבריה מאוד.

<עדנה לרמן: עדנה לרמן, יושבת-ראש אגודת אדריכלי הפנים.

<עדנה לרמן: אני עמוק בתוך העניין.

<עדנה לרמן: מניסיוני, הם עושים הכול כדי לנצל את האפשרות לקבל יותר.

<עדנה לרמן: אני מאוד מחזקת את מה שהיא אומרת.

<עדנה לרמן: מעבר לזה, אני העליתי בדיון הקודם – ואני מקווה שזה יהיה דיון בנפרד בפעם הבאה – שניתן יהיה לרכוש מקבלנים מעטפת, וכל אחד יעשה בפנים מה שהוא רוצה, בלי לשלם את כל מה שהורסים אחר כך, והרבה הורסים.

<עדנה לרמן: עכשיו אני עובדת על שלושה פרויקטים – עפר ואפר.

<עדנה לרמן: כל הקירות ירדו, כל הריצוף ירד.

<עדנה לרמן: הכול הכול הכול ירד, וחבל.

<עדנה לרמן: פשוט חבל.

<עדנה לרמן: קשה לקנות היום מעטפת.

<עדנה לרמן: הוא אומר אני לא יכול לתת את זה בלי טופס 4.

<עדנה לרמן: יש בעיה.

אבישי ברוורמן: תודה.

אבישי ברוורמן: אני רוצה להתייחס לנקודה של גברת שטיין והאדריכלית לרמן.

אבישי ברוורמן: אני חושב שיש היגיון במה שאמרה גברת שטיין.

אבישי ברוורמן: לכן השאלה איך זה בא לביטוי כאן בניסוח.

<אתי בנדלר: קודם כל, מה התגובה?

אבישי ברוורמן: אני חושב, גברת לבקוביץ זידמן, שיש בזה היגיון רב.

<ליאורה לבקוביץ זידמן: אבל יש בכל זאת שונות בתמחור של רכיבים.

<ליאורה לבקוביץ זידמן: זאת אומרת, אולי נקודות מאור הן אותן נקודות מאור.

<ליאורה לבקוביץ זידמן: אז אם רוצים להוסיף כמות ומורידים כמות, יש סך הכול.

<ליאורה לבקוביץ זידמן: אבל כשאנחנו מדברים על בתי תקע או - - -

<שרה שטיין: לא, לא, לא, הכוונה הייתה שכל טור יקבל שלוש שורות במקום שלושה טורים.

<אמיר הלר: מה שגברת שטיין רוצה, שמחירון "דקל" יופיע בתוך הטבלה.

<אמיר הלר: בזה היא מעוניינת, וזו לא הייתה המטרה של חבר הכנסת שטרית.

<אמיר הלר: הוא רצה שתהיה הגינות ושתהיה שקיפות בתוך החוק – מה שנקבע ומה שאתה מזוכה מראש.

<אתי בנדלר: איך בונים את התוצאה - - -

אבישי ברוורמן: לא מעניין אותי עכשיו מה שאמרתי אני או חבר הכנסת שטרית.

אבישי ברוורמן: השאלה מה נכון לציבור.

אבישי ברוורמן: מה שאמרה גברת שטיין זה דבר הגיוני.

אבישי ברוורמן: חבר הכנסת שטרית – הגדולה שלו היא שהוא מקשיב, ואם צריך לשנות למען הציבור, הוא ישנה למען הציבור.

אבישי ברוורמן: עורך הדין פז, אתה מאוד מנוסה.

<אמיר פז: אני לא רואה מה הבעיה עם זה שיהיו מחירים שונים ברכיבים שונים או בחדרים שונים.

<אמיר פז: מה שכן, אולי אפשר להוסיף בסוף סך הכול.

אבישי ברוורמן: בדיוק.

<אתי בנדלר: לא, זה לא ייתן את התוצאה שעליה היא מדברת.

<אתי בנדלר: סך הכול כל אחד יכול לחשב.

<עדנה לרמן: עדיין הלקוח ישלם יותר.

<אתי בנדלר: בוודאי.

<עדנה לרמן: זו אותה עבודה.

<אמיר פז: רבותי, יש פה חוסר הבנה בסיסי של התיקון, ובכלל של החוק.

<אמיר פז: אם הוא ישלם יותר או פחות – החוק לא ישנה את זה.

<אמיר פז: אם הוא ישלם יותר או פחות – זה עניין של משא ומתן.

<אמיר פז: אנחנו מנסים להביא לשקיפות.

מאיר שטרית: תן לי שנייה.

מאיר שטרית: כדי להבין את זה, ניקח נושא אחד.

מאיר שטרית: ניקח דוגמה אחת מתוך הטבלה הזאת.

מאיר שטרית: אני מסתכל על הטבלה שאנחנו דנים בה עכשיו, על העניין של שינויים של נקודות.

מאיר שטרית: ניקח חדר אחד ונבחן אותו בהתאם לשורות שאתם מציעים.

מאיר שטרית: ניקח את טבלה 8.

מאיר שטרית: כתוב: חדר דיור – נקודות מאור, תקרה.

מאיר שטרית: בטור א' ניקח את חדר הדיור הראשון.

מאיר שטרית: בטור א' בנקודות מאור, יהיה כתוב כמה נקודות מאור?

<אמיר הלר: כן.

<אמיר הלר: יהיה כתוב - - -

מאיר שטרית: מספר הנקודות.

מאיר שטרית: זיכוי בשקלים חדשים – זאת אומרת מה יהיה המחיר של הנקודות האלה פר נקודה.

מאיר שטרית: מחיר פר נקודה, נכון?

<אמיר הלר: נכון.

מאיר שטרית: אחר כך, טור 3 – שינוי מקום בשקלים חדשים, יהיה המחיר כמה יעלה השינוי אם אני אזיז את הנקודה.

<אמיר הלר: בדיוק.

מאיר שטרית: והמחיר לא בהכרח יהיה זהה לטור הראשון.

<ליאורה לבקוביץ זידמן: נכון.

<אמיר הלר: נכון.

מאיר שטרית: יש במה שאומרת גברת שטיין צדק מסוים.

מאיר שטרית: אם אני קבלן, אני אכתוב שנקודה עולה 50 שקל, השינוי 600 שקל.

מאיר שטרית: המחיר יהיה אותו מחיר.

<ליאורה לבקוביץ זידמן: לא זה הסיפור.

<אמיר פז: אנחנו לא קובעים מחירים, זה לא חדש.

<אמיר פז: אין חוק במדינת ישראל שקובע מחירים בתחום המכר.

מאיר שטרית: מה הייתה התלונה לגבי שינוי הנקודות?

<אמיר פז: שתהיה שקיפות.

מאיר שטרית: התלונה התחילה מזה שנקודה עולה לך 60 שקל, ואם אתה משנה אותה, זה עולה 500 שקל.

<עדנה לרמן: נכון.

<עדנה לרמן: פה צריך להגן על הצרכן.

מאיר שטרית: אין לזה הצדקה.

<אמיר פז: לכן אדוני יזם את השינוי, מתוך מטרה שתהיה שקיפות.

<אמיר פז: כשבן אדם יבוא - - -

מאיר שטרית: כדי שיהיה שינוי.

<אמיר פז: בן אדם יבוא לקבלן לפני שהוא קונה את הדירה – הוא יראה שזה המחיר, והוא יתווכח.

<אמיר פז: הוא ינהל משא ומתן.

<עדנה לרמן: זו שקיפות, אבל זה ניצול.

<אתי בנדלר: סליחה, אמיר.

<אתי בנדלר: אני חושבת שאתה לא מדייק.

<אתי בנדלר: נכון שמטרת המפרט כולו היא שקיפות.

<אתי בנדלר: אבל מטרתו של חבר הכנסת שטרית הייתה שהמחיר בגין תוספת או בגין גריעה יהיה מחיר אחיד.

<אתי בנדלר: אני חושבת שהוא הצהיר על זה בכל פעם - - -

<אמיר פז: אם בגין תוספת ובגין גריעה יהיה אותו מחיר - - -

מאיר שטרית: בחדר הדיור שאני הולך להתקין בו נקודות חשמל – לפני הבנייה, אני יודע שיש נקודה אחת, אני רוצה שתי נקודות.

מאיר שטרית: אין סיבה שהנקודה השנייה תעלה יותר מהנקודה הראשונה.

מאיר שטרית: להעביר חוט של חשמל לצד אחד או לצד שני זה אותו דבר.

<אמיר פז: קודם כל, אני לא בטוח, זה תלוי איפה.

<אמיר פז: זה ממש לא חייב להיות אותו דבר.

<אמיר פז: אני לא יודע מה יש בדרך בין הקירות, הם יודעים יותר טוב.

מאיר שטרית: זה לפני הבנייה.

<אמיר פז: דבר שני, זה לא חייב להיות לפני הבנייה.

<אמיר פז: אנשים לא קונים רק דירות על הנייר, אנשים קונים דירות גם לאורך כל חיי הפרויקט.

<אמיר פז: לפעמים קונים דירות אחרי שתשתית החשמל קיימת.

<אמיר פז: כל הסיטואציות יכולות להתקיים.

<אתי בנדלר: אבל אז זה לא יחול.

<אמיר פז: למה שזה לא יחול?

<אתי בנדלר: כי צריכים להודיע על תוספות עד תאריך מסוים בהתאם לחוק.

<אמיר הלר: יש חוק.

<אמיר הלר: החוק קובע שעד שלב 8, שזה שלב יסודות, צריך לעדכן - - -

<קריאה: - - -

<אמיר פז: רגע, תני לי בבקשה.

<אמיר פז: אין מניעה, גברת בנדלר, לבוא גם אחרי שלב 08 ולבקש מהקבלן שינוי, הוספה, תוספת.

<אמיר פז: וגם אם דייר קנה את הדירה בין האחרונים, זאת אומרת, לקראת הסוף, הוא עדיין יכול בדירה שלו - - -

מאיר שטרית: אבל בזה אנחנו לא מתערבים.

מאיר שטרית: שיעשו ביניהם משא ומתן.

<אמיר הלר: לא, המפרט הזה יחול גם עליו.

<אמיר הלר: זאת אומרת, ברגע שהקבלן יחתום אתו על הסכם, וזה נספח להסכם המפרט כי לפי החוק חובה לצרף גם מפרט טכני, אז הוא יכתוב לו גם בהסכם שלו מהי התוספת בשינוי וזיכוי.

<אמיר הלר: ולכן זה משתנה בין פרויקט לפרויקט ובין הסיטואציה של מכר הדירה שנעשה באותו זמן.

<אמיר הלר: לא דין קנייה על הנייר כדין אחרי שהבניין כבר לקראת שלבי סיום או בגמר.

<אמיר הלר: ולכן כל הסכם – השינוי, הזיכוי, התוספת – נקבע פר אותה יחידת דיור, וגם זה נתון למשא ומתן.

<אמיר הלר: סליחה שאני אומר את זה, אנחנו לא במדינה קומוניסטית שמכתיבים לשוק איך ובכמה למכור כל דבר.

<שרה שטיין: אבל אמרת פר יחידת דיור, וזה המפתח שעליו אני מדברת.

<שרה שטיין: מה אכפת לנקודה אם היא בחדר עבודה או בחדר ילדים?

<שרה שטיין: אני מדברת על סך הכול הנקודות.

<אמיר הלר: קשה לי להתווכח עם בעל אינטרס שרוצה שהמחירון שלו יהיה קבוע שם.

<אמיר הלר: קשה לי.

<אמיר הלר: קל יותר להתווכח מקצועית.

<שרה שטיין: לא.

<שרה שטיין: אתם רוצים לשפר, ואתם ממש לא משפרים בצורה כזאת.

<שרה שטיין: אני רוצה לדעת אם מה שאני הבאתי כדוגמה לא יתבצע בפועל.

<שרה שטיין: הוא יוותר על שתי נקודות במקום אחד ויקבל עליהן 100 שקלים, וישלם על אותן שתי נקודות – לא הוסיף אף נקודה בדירה, הוא רק ביקש אותן בחדר אחר.

<שרה שטיין: אני מבקשת לדעת למה זה צריך להיות מתומחר לחוד.

<שרה שטיין: עד היום אף פעם הקבלנים לא ספרו לפי חדרים.

<שרה שטיין: הם אמרו סך הכול 60 נקודות.

<שרה שטיין: אני לארג', אז 85 נקודות, הוא רוצה עוד 15 אז הוא משלם, ופתאום פה הלכנו צעדים אחורה.

<ליאורה לבקוביץ זידמן: קודם כל, גם היום, לפי המפרט הם חייבים לציין את הנקודות בכל אחד מהחדרים.

<ליאורה לבקוביץ זידמן: אני חושבת שצריך להיזהר מאוד עם הקביעה איך לתמחר.

<ליאורה לבקוביץ זידמן: בסופו של דבר, המסמך הזה נמצא בפני הדייר, וזה חלק מהשיח בין הדייר לבין הקבלן.

<ליאורה לבקוביץ זידמן: אנחנו נמנעים מלקבוע את הכללים איך לתמחר וכמה זה עולה, כי זו לא מטרת המסמך הזה.

<שרה שטיין: יש חשמלאים בשטח?

<שרה שטיין: אפשר לשאול אותם.

מאיר שטרית: יש לי הצעה.

מאיר שטרית: המבחן האמתי של הדבר הזה יהיה כיצד ינהגו הקבלנים על-פי ההסכם החדש.

מאיר שטרית: אני ממליץ למשרד השיכון, אחרי שהחוק יכנס לתוקף במתכונת הקיימת, בלי שנעשה את השינוי שגברת שטיין מציעה, לעקוב אחרי התוצאות בשטח.

מאיר שטרית: אם יסתבר לנו שמנצלים את זה לרעה, זאת אומרת שהקבלנים מכניסים סעיף שינוי נקודה – אם הנקודה עולה 60 שקל – 500 שקל, אני מאמין שנמצא חברי כנסת שיעשו תיקון נוסף לחוק הזה.

מאיר שטרית: או שמשרד שהשיכון יזום בעצמו תיקון נוסף.

אבישי ברוורמן: אחד הדברים שקרו בכנסות המודרניות זה עודף חקיקה מפני שמעריכים אנשים ככל שהם מחוקקים יותר חוקים.

אבישי ברוורמן: זה קריטריון לא טוב כי זה גורם לעודף לגליזציה.

אבישי ברוורמן: בדרך כלל, רוב החוקים הם מאות חוקים שהיו בעבר.

אבישי ברוורמן: אז אני מניח שאת הדבר הזה יחדשו גם כן וילכו הלאה.

אבישי ברוורמן: אנחנו נעצור כאן.

אבישי ברוורמן: גברת שטיין, אני מקבל את ההערה שלך.

<שרה שטיין: בניתם טבלת אקסל ואתם חושבים שמישהו יצא מהטבלה במספרים אחרים ממה שהכניסו אותם?

מאיר שטרית: יכול להיות.

מאיר שטרית: לכן אני אומר, מבחן המציאות יהיה הדבר - - -

<שרה שטיין: לא.

<שרה שטיין: אנחנו מכירים את החבר'ה מספיק.

מאיר שטרית: בסדר, זה בדיוק העניין.

<אתי בנדלר: האם למשרד הבינוי יש דרך לעקוב אחרי הדברים?

<ליאורה לבקוביץ זידמן: לא.

<עדנה לרמן: לא.

<עדנה לרמן: ממש לא.

<עדנה לרמן: בפועל, מה שקורה הוא שהרבה אנשים נבהלים מהמחירים של הקבלן ואומרים לו עזוב אותי, אנחנו לוקחים את זה כמו שזה.

<עדנה לרמן: אחרי שהם נכנסים, הם מביאים חשמלאי שעושה להם את השינוי שהם רוצים.

<עדנה לרמן: אז העלויות הן אחרות, אבל זה מה שקורה.

<אתי בנדלר: את אומרת שבפועל, להערכתך, לא יהיה בתיקון המוצע ולא במפרט החדש שום שינוי לעומת המצב הקיים.

<עדנה לרמן: אלא אם כן יכניסו את הפישוט הזה למחיר, שאתה יכול לבקש את אותו סכום על ביטול ועל תוספת.

<ליאורה לבקוביץ זידמן: סליחה, ברשותכם.

<ליאורה לבקוביץ זידמן: אנחנו רוצים לתקן, אבל קופצים מעל הפופיק.

<ליאורה לבקוביץ זידמן: אנחנו לא רוצים כרגע לקבוע את כללי התמחור ואת אופן התמחור – אם זיכוי או תוספת או משהו מהסוג הזה.

<ליאורה לבקוביץ זידמן: זה לא מונח על סדר היום של הוועדה כרגע, אלא השקיפות.

<עדנה לרמן: אז לא עשינו כלום.

אבישי ברוורמן: סליחה, גברת לבקוביץ זידמן, סיימנו.

אבישי ברוורמן: בשלב זה – מכיוון שאני לא רואה שנגיע לפשרה נוספת או להסכמה – אני מעלה להצבעה את הצעתו של חבר הכנסת שטרית כמו שהיא.

<אתי בנדלר: זו לא הצעתו, זו הצעה של משרד הבינוי והשיכון.

<אתי בנדלר: אני מאוד מבקשת מהגורמים שיכולים לעקוב אחר הביצוע, אחר ההשלכות של הצו, אם יש איזושהי אפשרות בתום שנה, בתום שנתיים, בתום פרק זמן שניתן להסיק מסקנות איך זה עובד - -

אבישי ברוורמן: אם כל הצו הזה היה בשורה או ששום דבר לא השתנה.

<אתי בנדלר: - - בדיוק ככה.

<אתי בנדלר: או שזה מחייב אולי לשנות את המפרט.

מאיר שטרית: הוועדה יכולה לבקש ממשרד השיכון אחרי שנתיים לתת - - -

<אתי בנדלר: אבל משרד הבינוי והשיכון אומרים שהם לא עוקבים אחרי הדברים האלה.

מאיר שטרית: אבל הם יכולים אם רוצים.

<אסתי ורהפטיג בס: - - - גם יושבים עם הרשות להגנת הצרכן, אולי מהם נשמע.

<אתי בנדלר: אבל נציגם לא נמצא כאן.

<עדנה לרמן: יש הבדל בין הבקשות של קבלנים בדרום, בצפון או במרכז, הבדל תהומי.

<עדנה לרמן: זה לא דומה לכלום, זה לא דומה למחירים, זה לא דומה למה שקורה.

<עדנה לרמן: זה מה שמתחשק, ממש כך.

אבישי ברוורמן: קיבלנו.

אבישי ברוורמן: הערה אחרונה.

מאיר שטרית: כמי שהיה שר השיכון, אני אומר לך שכשמשרד השיכון רוצה לבדוק משהו, הוא יכול לבדוק כל דבר.

מאיר שטרית: אני לא רואה קבלן שמשרד השיכון יגיד לו תביא לי את המפרט, אני רוצה לבדוק מה אתה עושה, והוא יגיד לו אני לא נותן לך.

<אמיר פז: עשינו את זה בשנה האחרונה לצרכים אחרים, וקיבלנו, ועקבנו.

אבישי ברוורמן: אז בבקשה, אנחנו רוצים שתבדקו - - -

<אמיר הלר: יותר מזה, אנחנו העברנו להם - - -

<אתי בנדלר: שיבדקו.

<אתי בנדלר: בתום שנה או שנה וחצי תעבירו בבקשה דיווח לוועדת הכלכלה.

<אתי בנדלר: אני מבקשת שתרשמו את זה בפניכם.

אבישי ברוורמן: בסיכום אנחנו רושמים את זה.

אבישי ברוורמן: זה יהיה חלק מהסיכום.

<ליאורה לבקוביץ זידמן: לפני ההצבעה יש לנו הערה לכמה דברים שאנחנו רוצים לדייק.

<ליאורה לבקוביץ זידמן: בסעיף ד' – נקודת טלוויזיה וכבלים מופיעה אפשרות לזיכוי.

<ליאורה לבקוביץ זידמן: העניין הוא שלפי תקנות התכנון והבנייה חייבים לעשות נקודת טלוויזיה בכל אחד מהחדרים.

<ליאורה לבקוביץ זידמן: זאת אומרת שהדייר לא יוכל להגיד למוכר תזכה אותי על כל הטלוויזיות, כי הוא מכשיל את המוכר.

<ליאורה לבקוביץ זידמן: ולכן אנחנו חושבים שהטור של הזיכוי פה – אין מקומו.

<אתי בנדלר: זאת אומרת, צריך למחוק את טור ד.2.

<אתי בנדלר: אוקיי.

אבישי ברוורמן: למחוק, מקובל.

<אמיר הלר: אותו דבר ב-ז.2 – בטלפון חוץ.

<אמיר הלר: יש חובה.

<ליאורה לבקוביץ זידמן: אנחנו לא רוצים לגרום לשיח מיותר בין המוכר לבין הרוכש.

אבישי ברוורמן: למחוק את ד.2 ואת ז.2.

<ליאורה לבקוביץ זידמן: ב-ח' – נקודת טלפון פנים, שזה אינטרקום, זה משהו מבני.

<ליאורה לבקוביץ זידמן: זאת אומרת, הדייר לא יכול להגיד בדירה שלי אני לא רוצה אינטרקום כי זה מרושת על פני כל הדירות.

<ליאורה לבקוביץ זידמן: כל הנושא של זיכוי או שינוי מקום או תוספת בכלל לא רלוונטי לעניין.

<אתי בנדלר: למה שינוי מקום לא רלוונטי?

<אתי בנדלר: זיכוי אני מבינה, אבל למה לא שינוי?

<אמיר הלר: האינטרקום הולך בקו אחד לכל אורך הדירות.

<אמיר הלר: אי-אפשר להעביר אותו לצד שני.

<עדנה לרמן: אפשר להעביר אותו.

<עדנה לרמן: מעבירים אותו מהכניסה למטבח, ומעבירים אותו לחדר שינה, כדי שלא תצטרך לרוץ לדלת.

<עדנה לרמן: בהחלט מעבירים אותו.

<עדנה לרמן: כל הזמן.

אבישי ברוורמן: קיבלנו.

אבישי ברוורמן: את ד.2 מחקנו.

אבישי ברוורמן: את ז.2 מחקנו.

אבישי ברוורמן: אינטרקום השארנו.

<אתי בנדלר: ח.2 – אני מבינה שאפשר למחוק.

<ליאורה לבקוביץ זידמן: את ח.2 אפשר למחוק כי הנקודה חייבת להיות שם.

<עדנה לרמן: ח.3 נשאר.

<אתי בנדלר: ח.3 ו-ח.4 נשארים.

אבישי ברוורמן: תודה.

אבישי ברוורמן: אם כך, אנחנו עולים להצבעה.

<אתי בנדלר: רגע.

<אתי בנדלר: יש עוד הערות על הנושא?

אבישי ברוורמן: מי בעד?

אבישי ברוורמן: בעד עם כל התיקונים.

אבישי ברוורמן: בעד אישור פסקה (8) – פה אחד

אבישי ברוורמן: נמנעים – אין

אבישי ברוורמן: אושר.

אבישי ברוורמן: סעיף (9) – תחילה.

אבישי ברוורמן: בבקשה אדוני, אמיר.

אבישי ברוורמן: תחילתו של צו זה -.

<אמיר פז: מוזר לי שגם אצלנו וגם במשרד המשפטים לא מילאו פה.

<אמיר פז: אנחנו חושבים שלושה חודשים.

<אתי בנדלר: משרד המשפטים?

<אתי בנדלר: זה צריך להיות אתם.

<אמיר פז: לא, מחלקת ניסוח החוק.

אבישי ברוורמן: אמיר, תמליץ.

<אמיר פז: שלושה חודשים.

אבישי ברוורמן: מקובל.

<אמיר פז: צריך לשנות את כל הטפסים.

<אתי בנדלר: הבעיה היחידה שלי היא מועד הפרסום.

<אתי בנדלר: אני יכולה לחיות עם שלושה חודשים ממועד הפרסום או כל מועד אחר שיומלץ והוועדה תאשר.

<אתי בנדלר: הבעיה היא שעד שאנחנו נקבל נוסח מעודכן של הצו, עד שזה ייחתם על-ידי השר, עד שזה ילך לפרסום וכולי, לעתים עוברים ימים רבים.

<אתי בנדלר: האם אתם יכולים להתחייב כאן, מר פז, שאתם תעשו הכול בימים הקרובים כדי לוודא - - -

<אמיר פז: לא מתחייב, משתדל.

<אתי בנדלר: שאתם תכינו את הנוסח המתוקן והצו אכן ייחתם בימים הקרובים על-ידי השר כדי שהוא יפורסם במועד קרוב?

אבישי ברוורמן: אני חושב שאתם יכולים להתחייב לזה, זו לא בעיה.

<אתי בנדלר: ואז מבחינתי שזה יהיה בעוד ארבעה חודשים ממועד הפרסום, זה לא משנה.

<אתי בנדלר: פחות אכפת לי.

<אמיר פז: אנחנו נשתדל מאוד.

<אמיר פז: השינויים פה הם לא מסובכים.

<אתי בנדלר: אני מבקשת שתעבירו לנו הודעה מתי זה נשלח לפרסום במשרד המשפטים.

<אתי בנדלר: כדי שנוכל לעבוד מול משרד המשפטים ולבקש – ככל שיהיה צורך בכך.

<אתי בנדלר: בסדר?

אבישי ברוורמן: רבותי, 15 במאי – שלושה חודשים.

אבישי ברוורמן: אנחנו רושמים.

<אמיר הלר: לא, זה שלושה חודשים מיום פרסום.

<אמיר הלר: אם הם יתעכבו בזה – השוק צריך להכיר - - -

אבישי ברוורמן: שלושה חודשים מיום פרסום.

אבישי ברוורמן: הצבעה.

אבישי ברוורמן: מי בעד?

אבישי ברוורמן: בעד אישור פסקה (9) – פה אחד

אבישי ברוורמן: נמנעים – אין

אבישי ברוורמן: אושר.

אבישי ברוורמן: אני מודה לכולכם.

מאיר שטרית: אני מבקש להביא לידיעת הוועדה שבג"ץ דחה את צו הביניים של עורכי הדין שהתלהמו פה וצעקו.

מאיר שטרית: הוא דחה את העתירה שלהם בעניין ההוצאות המשפטיות לדירה.

אבישי ברוורמן: רבותי, אני מאוד מודה לכם.

אבישי ברוורמן: עורך הדין הלר, אני מאוד שמח שאמרת שאת שטרית אוהבים למרות שהוא הולך.

אבישי ברוורמן: אני מודה לכולם, לכל אלה שעושים במלאכה.

אבישי ברוורמן: תודה גם לאדריכלית לרמן, יש לי חולשה לאדריכלים.

אבישי ברוורמן: אשתי אדריכלית, גילוי נאות.

אבישי ברוורמן: תודה רבה.